Tiliqua nigrolutea

Tiliqua nigrolutea — яшчарка з сямейства сцынкавых.

 Апісанне 

 Знешні выгляд 
Буйная яшчарка даўжынёй 35-50 см. Афарбоўка верхняга боку цела цёмная: ад шакаладна-карычневай да чорнай з дробнымі плямамі крэмавага, ружовага або аранжавага колеру, якія зліваюцца ў папярочныя палосы. Галава афарбаваная святлей цела. Асобіны з паўночных частак арэала, якія насяляюць у горных раёнах, як правіла, буйней і афарбаваныя цямней, а светлыя плямы ў іх ярчэй, чым у сцынкаў з раўнінных месцапражыванняў на поўдні арэала.

 Распаўсюджванне 
Вузкаарэальны від. Сустракаецца на паўднёвым-усходзе Аўстраліі, у паўночнай частцы Тасманіі і на некаторых прылеглых астравах у Басавым праліве.

 Лад жыцця 
На поўначы арэала гэты сцынк жыве пераважна ў горных раёнах. На поўдні (у Тасманіі і штаце Вікторыя)  можа сустракацца і на раўнінах аж да ўзбярэжжа. Жыве на камяністых паўпустынях, сярод рэдкай хмызняковай расліннасці.

 Харчаванне 
Харчуецца пераважна расліннай ежай: лісцем, кветкамі і пладамі. Можа паляваць на бесхрыбтовых (напрыклад, слімакоў і смаўжоў) і дробных пазваночных (грызуноў).

 Размнажэнне 
Як і ўсе віды роду Tiliqua, від жывародны. У Тасманіі гэты сцынк з'яўляецца пасля зімоўкі ў канцы верасня. Спарванне адбываецца ў кастрычніку. У сакавіку—красавіку самкі нараджаюць да 8 дзіцянятаў.

 Палеанталогія 
Выкапні астанкі Tiliqua nigrolutea былі знойдзены ў плейстацэнавых адкладах месцазнаходжання Наракорт на паўднёва-усходзе Аўстраліі.

 Ахоўны статус 
У сувязі з разбурэннем месцапражыванняў колькасць гэтага вузкаарэальнага віду месцамі скарачаецца.

 Спасылкі 
 Blue-tongued Lizards in New South Wales
 Edwards A. & Jones S. M. Mating behaviour in the blotched blue-tongued lizard, Tiliqua nigrolutea, in captivity.
 Hancock L. J. & Thompson M. B. Distributional limits of Eastern Blue-tongue Lizards Tiliqua scincoides, Blotched Blue-tongue Lizards T. nigrolutea and Shingleback Lizards T. rugosa (Gray) in New south Wales.

Катэгорыя:Паўзуны Аўстраліі
Катэгорыя:Сцынкавыя